SL Uradni list Evropske unije C 203/50

MNENJE št. 2/2006

o predlogu za Sklep Sveta o sistemu virov lastnih sredstev Evropskih skupnosti

(v skladu z drugim pododstavkom člena 248(4) Pogodbe ES)

(2006/C 203/02)

RAČUNSKO SODIŠČE EVROPSKIH SKUPNOSTI JE,

ob upoštevanju Pogodbe o ustanovitvi Evropske skupnosti in zlasti drugega pododstavka člena 248(4) Pogodbe,

ob upoštevanju Pogodbe o ustanovitvi Evropske skupnosti za atomsko energijo in zlasti člena 160c(4) Pogodbe,

ob upoštevanju Sklepa Sveta z dne 29. septembra 2000 o sistemu virov lastnih sredstev Evropskih skupnosti (1),

ob upoštevanju Uredbe Sveta z dne 25. junija 2002 o finančni uredbi, ki se uporablja za splošni proračun Evropskih skupnosti (2),

ob upoštevanju prejšnjih mnenj Računskega sodišča o sistemu virov lastnih sredstev Evropskih skupnosti in zlasti njegovega Mnenja št. 4/2005 (3),

ob upoštevanju zahteve Sveta z dne 26. aprila 2006 za mnenje Računskega sodišča o predlogu (4) za Sklep Sveta o sistemu virov lastnih sredstev Evropskih skupnosti,

ker je Evropski svet na srečanju v Fontainebleauju 25. in 26. junija 1984 med drugim sprejel sklep (5), da je politika porabe dejansko poglavitno sredstvo za reševanje vprašanja proračunskih neravnovesij, da pa se lahko vsaki državi članici, ki se ji naloži preveliko proračunsko breme glede na njeno sorazmerno blaginjo, odobri popravek ob ustreznem času,

ker je Evropski svet na srečanju v Berlinu 24. in 25. marca 1999 med drugim sprejel sklep (6), da mora biti sistem virov lastnih sredstev Unije pravičen, pregleden, stroškovno učinkovit in preprost ter mora temeljiti na merilih, ki najbolje izražajo sposobnost prispevanja vsake posamezne države članice,

ker se je Evropski svet na srečanju v Bruslju 16. in 17. decembra 2004 seznanil s Komisijino predstavitvijo poročila o delovanju sistema virov lastnih sredstev in tudi predlogom za uvedbo splošnega mehanizma popravkov (7) ter Komisijo in Svet pozval, naj nadaljujeta preučevanje vseh vprašanj, ki se pojavljajo v zvezi s tem, vključno z možno poenostavitvijo sistema,

ker se je Evropski svet na srečanju v Bruslju 15. in 16. decembra 2005 med drugim sporazumel (8), da naj ureditev virov lastnih sredstev temelji na splošnem cilju enakosti, da naj ta ureditev zagotovi, da se nobeni državi članici ne naloži preveliko proračunsko breme glede na njeno sorazmerno blaginjo, ter da naj se v okviru teh ureditev v skladu s tem uvedejo določbe, ki bodo obravnavale določene države članice,

SPREJELO NASLEDNJE MNENJE:

I. UVOD

1. Komisija predlaga nov sklep Sveta o sistemu virov lastnih sredstev Evropskih skupnosti. Potem, ko bi ga države članice sprejele (9), bi nadomestil Sklep Sveta z dne 29. septembra 2000, ki velja sedaj.

2. Cilj predloga Komisije je izvajanje sporazuma o finančni perspektivi za obdobje 2007–2013, ki ga je dosegel Evropski svet na srečanju v Bruslju 15. in 16. decembra 2005 (10).

3. Ta sporazum ne spreminja bistveno veljavnega sistema; zlasti se ohrani popravek, odobren Združenemu kraljestvu glede proračunskih neravnovesij („popravek za Združeno kraljestvo“), skupaj z znižanim financiranjem popravka v korist Avstrije, Nemčije, Nizozemske in Švedske.

4. Izračun popravka za Združeno kraljestvo bo prilagojen tako, da bo upoštevana širitev. Združeno kraljestvo bo progresivno sodelovalo pri financiranju stroškov širitve, razen pri tržnih izdatkih v okviru skupne kmetijske politike. Vendar dodatni prispevek Združenega kraljestva v obdobju 2007–2013 ne bo presegel maksimalnega zneska 10,5 milijarde EUR po cenah iz leta 2004.

5. Poleg tega se uvedejo posebne ureditve. Avstriji, Nemčiji, Nizozemski in Švedski se odobrijo znižani deleži za prevzete obveznosti iz sredstev DDV. Nizozemski in Švedski se poleg tega odobri znižanje njunih letnih prispevkov BND. Ta znižanja veljajo samo za obdobje 2007–2013.

6. V skladu z zahtevo Evropskega sveta je predlogu Komisije priložen Delovni dokument Komisije o izračunavanju, financiranju, plačilu in vnosu v proračun popravka proračunskih neravnovesij v korist Združenega kraljestva.

7. Evropski svet je sklenil, da spremembe veljavnega sistema virov lastnih sredstev začnejo veljati najpozneje do začetka leta 2009. Morale bi začeti veljati 1. januarja 2007 in se po potrebi uporabiti retroaktivno.

8. Sodišče je predlog preučilo glede na načela za sistem virov lastnih sredstev Skupnosti, ki jih je od leta 1984 določal Evropski svet. Upoštevalo je tudi svoja prejšnja mnenja (11) in rezultate svojega revizijskega dela, povezanega z veljavnim sistemom virov lastnih sredstev.

II. SPLOŠNE UGOTOVITVE

9. Splošni cilj Evropskega sveta na srečanju v Bruslju 15. in 16. decembra 2005 je bilo prizadevanje za enakost in izogibanje položaju, kjer bi bilo proračunsko breme preveliko glede na sorazmerno blaginjo države članice. Vendar Sodišče ugotavlja, da: (a) niso bila določena nobena merila za objektivno odločanje o tem, ali je proračunsko breme preveliko in kdaj se naj državi članici odobri popravek; (b) ni mehanizma, s katerim bi se v daljšem obdobju spremljalo, ali je proračunsko breme še vedno preveliko in ali je odobritev popravka državi članici še vedno upravičena (12); (c) ni mehanizma, ki bi upravičenost do popravka omogočal državam članicam, ki v predlogu niso izrecno omenjene (13).

10. Sodišče priznava, da so bila navzoča prizadevanja za racionalizacijo sklepa o virih lastnih sredstev, in sicer z odpravo tako imenovane „zamrznjene stopnje“ DDV.

11. Vendar druge resne pomanjkljivosti, ki jih je Sodišče analiziralo v svojem predhodnem mnenju (14), še vedno niso bile obravnavane. Te pomanjkljivosti vodijo do številnih težav, zlasti glede administracije, doslednosti, zapletenosti sistema in pomanjkanja preglednosti.

12. Predlog povzroča še dodatno zapletenost s povečanim številom posebnih ureditev za nekatere države članice. Zato so nove določbe na splošno še bolj zapletene in nejasne kot obstoječ sistem.

III. SPECIFIČNE PRIPOMBE

13. Sodišče podpira predlog Komisije, da se na področju virov lastnih sredstev pri sestavljanju BND uporabijo večje statistične spremembe. Kot je že poudarilo (15), bi se s tem izognili položaju, kjer se podatki o BND, ki se uporabljajo za namen virov lastnih sredstev, ne ujemajo z objavljenimi nacionalnimi številkami, in tako ohranili preglednost.

14. Koncept razporejenih izdatkov je treba razjasniti. V členu 4 predloga so razporejeni izdatki samo omenjeni, koncept pa je razvit le v Delovnem dokumentu Komisije v zvezi s popravkom za Združeno kraljestvo (16). Sodišče opozarja na svoje ugotovitve iz odstavkov 29–31 svojega Mnenja 4/2005, ki so glede opredelitve razporejenih izdatkov še vedno veljavne.

15. Sodišče meni, da vključitev določb o izračunavanju, financiranju, plačilu in vnosu v proračun popravka proračunskih neravnovesij v korist Združenega kraljestva v Delovni dokument Komisije ni združljiva s členom 279 (17) Pogodbe ES in krši načelo preglednosti.

IV. ZAKLJUČKI IN PRIPOROČILA

16. Pravila in ureditve iz predlaganega novega sklepa Sveta o sistemu virov lastnih sredstev Evropskih skupnosti so še bolj zapleteni in še manj pregledni kot obstoječ sistem. Predlog se od sistema virov lastnih sredstev, ki temelji na jasnih in splošno uporabljanih mehanizmih, še bolj pomika proti nacionalnim prispevkom na podlagi pogajanj s posameznimi državami.

17. Sodišče priznava, da predlog Komisije odraža rezultat zapletenih pogajanj med Evropskim parlamentom, Svetom in Komisijo ter znotraj Evropskega sveta in velja za začasno rešitev.

18. Sodišče pozdravlja dejstvo, da je bila Komisija pooblaščena za opravljanje celovitega, splošnega pregleda sistema virov lastnih sredstev, o katerem bo poročala v obdobju 2008/2009. Sodišče opozarja na večkratno izkušnjo, da je zelo težko doseči temeljito reformo sistema virov lastnih sredstev Skupnosti, če je razprava o takšni reformi neposredno povezana s pogajanji o zgornjih finančnih mejah in zneskih, namenjenih politikam Skupnosti v okviru večletne finančne perspektive. Zato Sodišče pozdravlja dejstvo, da klavzula o pregledu, o kateri se je dogovoril Evropski svet na srečanju 15. in 16. decembra 2005 v Bruslju, omogoča pripravo in sprejetje splošne reforme sistema virov lastnih sredstev veliko pred iztekom nove finančne perspektive.

19. Sodišče poziva Komisijo, naj ponovno preuči pravno obliko dokumenta z določbami o izračunavanju, financiranju, plačilu in vnosu v proračun popravka proračunskih neravnovesij v korist Združenega kraljestva.

To mnenje je sprejelo Računsko sodišče v Luxembourgu na svojem zasedanju 28. junija 2006. Za Računsko sodišče v odsotnosti Huberta Webra predsednika François COLLING član Sodišča

(1) UL L 253, 7.10.2000, str. 42.

(2) UL L 248, 16.9.2002, str. 1.

(3) Mnenje št. 4/2005 o predlogu za sklep Sveta o sistemu virov lastnih sredstev Evropskih skupnosti in o predlogu uredbe Sveta o izvedbenih ukrepih za popravek proračunskih neravnovesij v skladu s členoma 4 in 5 Sklepa Sveta z dne (...) o sistemu virov lastnih sredstev Evropskih skupnosti (UL C 167, 7.7.2005, str. 1).

(4) COM(2006) 99 konč. z dne 8. marca 2006.

(5) Glej Bilten ES 6–1984.

(6) Glej Bilten EU 3–1999.

(7) COM(2004) 501 konč. z dne 14. julija 2004.

(8) Glej odstavek 6 sklepov predsedstva (Dokument Sveta 15914/1/05, REV 1, CONCL 3 z dne 30. januarja 2006), ki se sklicuje na Dokument Sveta 15915/05 CADREFIN 268 z dne 19. decembra 2005, zlasti na odstavek 77 Dokumenta. Zaradi večje doslednosti je v prevodu tega mnenja uporabljeno izrazoslovje iz predloga za Sklep Sveta o sistemu virov lastnih sredstev Evropskih Skupnosti, ne pa izrazoslovje iz dokumenta 15915/05 CADREFIN 268.

(9) V skladu z ustavnimi pravili posameznih držav članic po členu 269 Pogodbe.

(10) Glej Dokument Sveta 15915/05 CADREFIN 268 z dne 19. decembra 2005.

(11) Glej Mnenje št. 4/2005 (UL C 167, 7.7.2005, str. 1), Mnenje št. 7/2003 (UL C 318, 30.12.2003, str. 1) in Mnenje št. 8/99 (UL C 310, 28.10.1999, str. 1).

(12) Glej odstavek 14 Mnenja št. 4/2005.

(13) Glej odstavek 14 Mnenja št. 4/2005.

(14) Glej zlasti odstavke 6 do 15 Mnenja št. 4/2005.

(15) Glej odstavek 23 Mnenja št. 4/2005.

(16) Glej točko 3.2.

(17) Člen 279(2) določa, da „Svet na predlog Komisije ter po posvetovanju z Evropskim parlamentom in pridobitvi mnenja Računskega sodišča soglasno določi načine in postopke, s katerimi se proračunski prihodki, predvideni v ureditvi o lastnih sredstvih Skupnosti, dajo na voljo Komisiji (...).“